" በስመ አብ ወወልድ ወመንፈስ ቅዱስ አሐዱ አምላክ አሜን!"

ፅኑ ፍቅር

ምክረ አይሁድ ....... ጨለማ ወዳጅ እውነት ሽሽት

ፅኑ ጥላቻ፤ ሀፍረት ገላጭን ሙግት

የእውነት ሚዛን! በደለኛን በርባን አቅልሎ ቢያነሳው

ያልበደለን ተከሳሽ

ያላጠፈን እውነት አፍሳሽ

የዋህ... እራሱን የሰጠ ታጋሽ

ከቀለለ በርባን ተመዝኖ ለስቅላት ፍርድ ቢታጭ..

በበርባን ተበዳይ አጎት ለተፈራጅ መስቀል ፈላጭ

ተጠረበ ተነገደ

የሥጋው ፍዳ ስር ነደደ.....

ለበርባን በቀል ታስቦ እርጥብ እንጨት ለእውነት ተሞረደ፤

.

.

ግፍ በግፍ ላይ ሊደርቱ

በርባን ይለቀቅ ይሰቀል እውነቱ

ሀፍረታችንን ያውቃል ይገፈፍ ሀፍረቱ 

ከልኩ በላይ ምቱ

ሥጋው ይቀፈፍ ይታይ አጥንቱ

አብረው ፎክረው ዘበቱ

.

.

.

እውነትም ታገሠ አልቆረጠ አንጀቱ

ለገዳዮች ህይወት ለበዳዮች ፍትህ ነበረ አንደበቱ ።

.

የመረጥከው ያከበርከው ይሁዳ

ፍቅረ ንዋይ የልቡን ተንኮል ቢያፈነዳ

አቅፎ ጠቆመህ

በሠላሳ ዲናር እውነትን ነገደህ፤

የፎከሩ አይሁድ የዘበቱ አይሁድ አምፀው ሰቀሉህ።

.

.

.

ለህዝብ አህዛብ ብለህ ለስርየተ ጥንተ-ፍዳ

ከዙፋንህ ብትወርድ ልትተው የአዳምን ዕዳ

ተተፍቶብህ ተንቀህ

ተዘብቶብህ ተገፍተህ

ተቸንክረህ ተስቀልህ

የኃያላን ኃያል የእውነት እውነት ሆነህ

ከሦስት ቀን ከርሰ መቃብር ድል እንድትነሳ አውቀህ ።

ታገስከው አዳንከው

ደምህን አፍስሰህ ህይወትን አደልከው

ጎንህን ቢወጋህ ዐይኑን አበራኸው

በድሎህ ቢሰቅልህ የመዳኑን ምክንያት እናቱን ሰጠኸው

የሾህ አክሊል ደፍተህ ክብር አጎናጸፍከው

መንግሥትህን ቸርከው

ፅኑ ፍቅር ስቦህ ሞተህ ሞቱን ገለህ በህይወት አኖርከው /፪/

ወስብሐት ለእግዚአብሔር

ከወልደ ሰንበት

ፈለገ ቅዱሳን ሰ/ት/ቤት ኪነ-ጥበብ ክፍል
